MNENJE KOMISIJE

o osnutku Sklepa Evropskega sveta o preučitvi predlagane spremembe Pogodb v zvezi z vključitvijo Protokola o uporabi Listine Evropske unije o temeljnih pravicah v Češki republiki

EVROPSKA KOMISIJA JE –

ob upoštevanju Pogodbe o Evropski uniji, zlasti člena 48(3) Pogodbe,

ob upoštevanju naslednjega:

(1) Na zasedanju Evropskega sveta z dne 29. in 30. oktobra 2009 so se voditelji držav ali vlad, ob upoštevanju stališča Češke republike, dogovorili, da bi bilo treba ob sklenitvi naslednje pristopne pogodbe ustrezno spremeniti Pogodbi, zato da bi se k Pogodbi o Evropski Uniji (PEU) in Pogodbi o delovanju Evropske unije (PDEU) lahko priložil Protokol o uporabi Listine Evropske unije o temeljnih pravicah v Češki republiki. Z navedenim protokolom naj bi se zagotovilo, da se Protokol št. 30 o uporabi Listine o temeljnih pravicah Evropske unije na Poljskem in v Združenem kraljestvu uporablja tudi za Češko republiko. S tem v zvezi je Evropski svet opozoril, da začne Lizbonska pogodba veljati šele, ko jo bo v skladu s svojimi ustavnimi zahtevami ratificiralo vseh 27 držav članic, in ponovno poudaril, da si bo še naprej odločno prizadeval, da začne navedena Pogodba veljati do konca leta 2009. Lizbonska pogodba je začela veljati 1. decembra 2009, potem ko jo je 13. novembra 2009 ratificirala Češka republika.

(2) Češka vlada je 5. septembra 2011, v skladu s členom 48(2) PEU, Svetu predložila predlog za spremembo Pogodb v zvezi z vključitvijo Protokola o uporabi Listine Evropske unije o temeljnih pravicah v Češki republiki.

(3) Predsednik Evropskega Sveta je v pismu z dne 25. oktobra 2011 Komisijo zaprosil za njeno mnenje o navedenem predlogu.

(4) V skladu s prvim pododstavkom člena 6(1) PEU ima Listina Evropske unije o temeljnih pravicah enako pravno veljavnost kot Pogodbi. Drugi pododstavek člena 6(1) PEU pojasnjuje, da Listina na nikakršen način ne širi pristojnosti Unije, kakor so opredeljene v Pogodbah. V skladu s svojo preambulo navedena listina ob upoštevanju pristojnosti in nalog Unije ter načela subsidiarnosti potrjuje pravice, ki izhajajo zlasti iz skupnih ustavnih tradicij in mednarodnih obveznosti držav članic, Evropske konvencije o varstvu človekovih pravic in temeljnih svoboščin, socialnih listin, ki sta jih sprejela Unija in Svet Evrope, ter sodne prakse Sodišča Evropske unije in Evropskega sodišča za človekove pravice. Prizadeva si krepiti varstvo temeljnih pravic, tako da te pravice še bolj poudarja. Listina se v skladu z njenim členom 51(1) uporablja za „institucije, organe, urade in agencije Unije ob spoštovanju načela subsidiarnosti, za države članice pa samo, ko izvajajo pravo Unije.“

(5) Člen 1(1) Protokola št. 30 določa, da Listina ne širi pristojnosti Sodišča Evropske unije ali sodišč držav članic, za katere velja Protokol št. 30, za razsojanje glede združljivosti zakonov in drugih predpisov, prakse ali upravnih ukrepov držav članic s temeljnimi pravicami, svoboščinami in načeli, ki so z Listino potrjeni. V skladu s členom 1(2) Protokola št. 30 nobena določba naslova IV Listine ne ustvarja iztožljivih pravic v razmerju do Poljske ali do Združenega kraljestva, razen če nista ti državi članici predvideli takšne pravice v svoji nacionalni zakonodaji. Nazadnje, člen 2 Protokola št. 30 določa, da se v primeru, ko se posamezna določba Listine nanaša na nacionalno prakso in pravo, ta določba v razmerju do Poljske ali do Združenega kraljestva uporablja le v obsegu, v katerem so pravice in načela iz Listine priznani v pravu ali praksi teh držav članic.

(6) Protokol št. 30 ne posega v druge obveznosti Poljske in Združenega kraljestva iz Pogodbe o Evropski uniji, zlasti iz člena 6(3) Pogodbe, iz Pogodbe o delovanju Evropske unije in prava Unije na splošno. S tem v zvezi je treba opozoriti, da Listina samo ponovno potrjuje pravice, svoboščine in načela, ki jih priznava Unija, in te pravice še bolj poudarja. Namen Protokola št. 30 je pojasniti uporabo Listine v povezavi z zakoni in drugimi predpisi teh držav članic ter njeno iztožljivost znotraj teh držav članic.

(7) Komisija opozarja, da je bil dogovor voditeljev držav ali vlad o spremembi Pogodb v zvezi z vključitvijo Protokola o uporabi Listine Evropske unije o temeljnih pravicah v Češki republiki sprejet v posebnih okoliščinah –

DAJE POZITIVNO MNENJE:

o osnutku Sklepa Evropskega sveta o preučitvi predlagane spremembe Pogodb v zvezi z vključitvijo Protokola o uporabi Listine Evropske unije o temeljnih pravicah v Češki republiki.

To mnenje je naslovljeno na Evropski svet.